ད་ལྟ།ཡིན་ཚའེ་ཞའུ་ཡི་མཛད་རྗེས་དྲ་ངོས་ཡོངས་སུ་ཁྱབ་འདུག་ལ།དོན་དངོས་ཀྱི་བདེན་རྫུན་ལ་སུའང་གསལ་ཆ་མེད་མོད།ངས་བསམ་ན།དེ་དག་གལ་ཆེ་བོ་མ་རེད།དེ་ནི་ང་ཚོས་བལྟས་མྱོང་བའི་རྒྱལ་ཁབ་གསུམ་གྱི་གཏམ་རྒྱུད་དང་ཆུ་ངོགས་གཏམ་རྒྱུད།ཡང་ན།ཉེ་ལམ་བལྟ་བཞིན་པའི་རལ་གྲི་ངར་མ་དང་ཐོལ་རྒོལ་དམག་དཔུང་དང་འདྲ་བར།ང་ཚོའི་མི་རིགས་འདིར་མཁོ་བ་ནི་འདི་དང་འདི་ལྟ་བུའི་སྙིང་སྟོབས་ལས།རྩོམ་རིག་བརྩམས་ཆོས་སམ་གློག་བརྙན་བརྩམས་ཆོས་གང་རུང་གི་བདེན་རྫུན་རྩོད་རྒྱུ་དེ་མ་རེད།མི་ལ་ལས་ང་ལ་འདི་ལྟར་དྲིས་མྱོང་སྟེ།དོན་སྙིང་ལྡན་པའི་རྩོམ་ཡིག་ཅིག་སྤེལ་པར་བརྟེན།ང་ཚོའི་འཚོ་བའི་ཁྲོད་ཀྱི་གོམས་གཤིས་ངན་པ་དང་ང་ཚོའི་སྤྱི་ཚོགས་སྟེང་གི་མུན་ནག་བསྒྱུར་ཐུབ་བམ།དེ་ལ་ངས་མཐའ་གཅིག་ཏུ་བསྒྱུར་མི་ཐུབ་ཅེས་ལན་གདབ་ངེས།རྩོམ་ཡིག་གིས་སྤྱི་ཚོགས་སྟེང་གི་མུན་ནག་གི་སྣང་ཚུལ་དེ་དག་རྩ་བ་ནས་འདོན་ཐུབ་པ་མ་རེད།ཡིན་ནའང་།རྩོམ་ཡིག་རེ་རེ་ནི་སྒྲོན་མེ་རེ་རེ་དང་འདྲ་བར་ང་ཚོའི་ཉེ་འགྲམ་གྱི་མུན་ནག་དག་ཇེ་གསལ་དུ་གཏོང་ཐུབ་པར་ང་རང་ཡིད་ཆེས་གཏན་པོ་ཡོད།དེར་མ་ཟད།ངས་ནི་མི་རེ་རེའི་ནང་སེམས་ནི་སྒེའུ་ཁུང་རེ་རེ་སྟེ།སྒེའུ་ཁུང་ཕྱེས་པ་ཙམ་གྱིས་འོད་སྣང་གིས་ནང་སེམས་ཁེངས་པར་ཡིད་ཆེས་གཏན་པོ་ཡོད།ངས་ནི་དཔལ་ཡོན་ནི་ང་ཚོ་དང་ཁ་ཐག་ཧ་ཅང་ཉེ་སྟེ།ལག་པ་བསྲིངས་ཙམ་ཀྱང་ཐོག་རེག་ནུས་པར་ཡིད་ཆེས་གཏན་པོ་ཡོད།